Jesú Jericó na ca-ĩri macapʉ eja,
neto aácʉ cá-ájupʉ.
Ti macapʉre ca-añupʉ Saqueo ca-wamecʉcʉ.
Cʉ̃a gobiernore camaja yere niyeru jeebojari maja ʉpaʉ ca-añupʉ.
To bairi ca-apeye unie paii ca-añupʉ.
Jesú cʉ̃ cá-atíere apii seeto cʉ̃ ca-tʉjʉgabajupʉ.
Camaja capaarã na ca-ani mataro dope bairo cʉ̃ cá-áti tʉjʉ majiquẽjupʉ,
ʉmʉaquetibacʉ.
To bairi Jesú cʉ̃ ca-neto aápa wãpʉ cʉ̃ jʉgoye atʉ aá,
yucʉpʉ ca-wamʉ pea aájupʉ,
Jesúre cʉ̃ tʉjʉgʉ.
Topʉ cʉ̃ ca-pejaro ca-ejayupʉ Jesú cʉ̃ ca-pejari paʉ ẽoro majuu.
Eja,
Saqueore cʉ̃ ca-tʉjʉ mʉgoñupʉ.
Cʉ̃ tʉjʉ mʉgo:
—Saqueo,
yoaro mee rui ajá.
Yucʉ mʉ ya wiipʉ yʉ anigʉ,
cʉ̃ ca-ĩiñupʉ Jesú.
To bairo cʉ̃ ca-ĩiro apii Saqueo yoaro mee wariñuurique mena Jesúre cʉ̃ ca-bocaʉ rui ajupʉ.
Rui atí,
Saqueo cʉ̃ ya wiipʉ cʉ̃ ca-jʉgo aájupʉ Jesúre.
To bairi Saqueo tʉpʉ Jesú cʉ̃ cá-aáto tʉjʉri oco bairo ca-ame ĩiñuparã camaja aperã:
—¿Nope ĩi caroorije cá-áti paii tʉpʉre cʉ̃ anigatí?
cʉ̃ ca-ĩi wada paiyuparã Jesúre.
Saqueo maca wamʉnʉcari oco bairo mani Ʉpaʉ Jesúre cʉ̃ ca-ĩiñupʉ:
—Ʉpaʉ,
yʉ ca-cʉgorije apeye uniere ca-bopacoorãre na yʉ ricawo nunigʉ ca-recomacare.
Aperã yere na ĩitori yʉ majuuna yʉ ca-jeewʉ.
To bairi ĩitori na yʉ ca-emaricaro netobʉjaro na yʉ tunuogʉ.
Jicã tii niyeru tiire na ĩitori yʉ ca-emaricaro bero to ca-ãmata bapari canacã tii macare na yʉ tunuogʉ,
Jesúre cʉ̃ ca-ĩiñupʉ Saqueo.
To bairo cʉ̃ ca-ĩiro:
—Yucʉ ati wii macanare mʉjaare netoo catíomi Dio caroorije mʉja cá-átibatajere.
Mʉ quena Abraham pãramerã mena macacʉna mʉ ãa.
To bairi ca-yajiricarãre bairo ca-ãna Diore ca-tʉgooñaquẽnare na macaʉ acʉ́ yʉ cá-apʉ́ ati yepapʉre.
Na maca bʉga,
na yʉ netoo catíogʉ,
ca-ĩiñupʉ Jesú.